Kotu ta tsare matar da ta kona mijinta da ruwan zafi
By Adam Umar, Abuja | Publish Date: May 11 2018 3:00AM
Wata Kotun Majastire da ke garin Suleja a Jihar Neja ta ba da umarnin tsare wata matar aure a gidan kurkuku bayan samunta da laifin kona mijinta ta hanyar kwara masa ruwan zafi.
Tun farko dan sanda mai shigar da kara mai suna Adamu Muhammed ya shaida wa kotun cewa matar mai suna bictoria Asukuo bictor da aka bayyana ta da mai larurar rashin cikakken hankali, ta kwara wa mijinta mai suna bictor Effiyong tafasasshen ruwa da misalin karfe 2:00 na dare a lokacin da yake barci a gidansu da ke Unguwar Gwazunu, Suleja, bayan rashin jituwar da ya auku a tsakaninsu a farkon daren.
Ya ce hakan ya jawo konewar kai da baya da kuma kirjin mijin.
dan sandan ya kara da cewa “Bayan ’yan sanda sun kama ki, kin tabbatar wa masu bincike tare da amincewa kan radin kanki kin aikata laifin, saboda haka muka gurfanar da ke a gaban wannan kotun a matsayin wadda ta aikata laifi.”
Da alkalin kotun Mai shari’a Halima Alhassan ta waiwaye ta, matar wadda ke da ’ya’ya hudu tare da mijnta, ta amince da aikata laifin.
Daga nan ne sai dan sandan ya bukaci kotun ta yi amfani da sashi na 157 na tsarin shigar da kara na CPC, ta sassauta hukunci a kan matar saboda ta amince da aikata laifin ba tare da wahalar da shari’a ba.
Mai shari’a Halima Alhassan ta dage zaman shari’aar zuwa ranar Litinin mai zuwa don yanke hukunci.